Tripla Alianță formată în 1883 trebuie înțeleasă în contextul mai larg al intereselor cancelarului german. Semnificativ în acest sens se dovedește coexistența, pentru o anumită perioadă, a Alianței celor trei împărați și a Triplicei. Prin Alianța celor trei împărați facem referire la un nou tratat (a nu se confunda cu alianța din 1873 căzută în desuetudine în urma Congresului de la Berlin) semnat între Germania, Austro-Ungaria și Imperiul Țarist în iunie 1881. Geneza lui poate fi plasată în dorința mutuală de apropiere a Germaniei și Rusiei și de slăbiciunea Austro-Ungariei, care nu se dovedea suficient de puternică pentru a influența oricare dintre aliatele sale. Cu toate acestea, fiecare dintre cele trei state au avut de câștigat de pe urma asocierii, alianța fiind, pentru aproape o decadă, un element de stabilitate în politica europeană. Conform anumitor autori, Dubla Alianță și Tripla Alianță au reprezentat elemente secundare în sistemul creat de Bismarck, Alianța celor trei împărați ocupând un rol principal.